Schaan, 12. maj 2021

Sporočilo za medije o spletni konferenci o čebelah *Let’s bee together*

Skupaj za čebele

Čebelarske učne poti, nove površine, namenjene sajenju domačih cvetočih rastlin, uvedba ekoloških certifikatov za čebelarje: konec aprila 2021 je potekala spletna konferenca Let’s bee together, na kateri so pilotne občine iz celotnega alpskega prostora predstavile svoje ukrepe za varstvo divjih čebel in drugih opraševalcev. O uspehih in izzivih na področju varstva čebel je razpravljalo okoli 80 udeležencev.

Digitalni čebelnjaki v italijanskem Bellunu, kopice odmrlega drevja v Krajinskem parku Binntal v Švici ali pa čebelarske delavnice za predstavnike lokalnih oblasti v francoskem Chambéryju: na virtualnem poletu prek alpskega loka so udeleženci pristali pri različnih projektih, ki so jih partnerji pripravili v okviru projekta CIPRE BeeAware!. Razprava je pri tem tekla o izzivih, uspehih in idejah za prihodnost varstva čebel v domačih občinah.

**Sodelovanje prebivalstva, spodbujanje biotske raznovrstnosti, ohranjanje življenjskega prostora**

Da imajo urbane zasaditve pri temi, kot je varstvo opraševalcev, pomembno vlogo, je poudarila Magdalena Holzer, partnerka pri projektu iz društva Alpsko mesto leta. »Sodelovanje med državljani, občinami in politiko je nuja, če želimo preprečiti izgubo biotske raznovrstnosti,« je prepričana Isabell Steinbuch iz nemškega Zveznega ministrstva za okolje, ki je predstavila akcijski program za varstvo žuželk s številnimi ukrepi, kot sta npr. spodbujanje ohranitve žuželčjih habitatov ali pa zmanjševanje uporabe pesticidov. Podnebne spremembe, uničeni habitati in njihova prekomerna raba v enaki meri ogrožajo vrstno pestrost tako v Alpah kot na otokih, je opozoril Severin Irl, profesor biogeografije in biotske raznovrstnosti na Univerzi J. W. Goetheja v Frankfurtu. Ker sta habitata nenadomestljiva lokacija za globalno biotsko raznovrstnost, jih je nujno treba zavarovati, je še poudaril Irl.

**Manj je več**

»Navdušenje vseh udeležencev obljublja, da se bo na področju varstva čebel tudi v prihodnje še marsikaj dogajalo,« je svoje veselje izrazila projektna partnerica Stefanie Bauer iz Omrežja občin Povezanost v Alpah. Vsakdo od nas lahko stori kaj za biotsko raznovrstnost. Pri varstvu čebel in drugih opraševalcev velja namreč pravilo ‘manj je več’ – redkeje bomo kosili travo, sadili bomo domače cvetlice in grmovnice, travnike zasadili z medovitimi rastlinami za čebele in se odpovedali uporabi kemičnih sredstev za zaščito rastlin.«

*Projekt BeeAware! je v preteklih treh letih spodbudil alpske občine, da so pozornost namenile varstvu (divjih) čebel, to pa je pripomoglo k izboljšanju življenjskih razmer za te koristne opraševalke. CIPRA izvaja projekt BeeAware! v sodelovanju z Omrežjem občin Povezanost v Alpah in društvom Alpsko mesto leta. Projekt se je zaključil s spletno konferenco o čebelah Let’s bee together, organizacijo konference pa je finančno podprlo nemško Zvezno ministrstvo za okolje, varstvo narave in jedrsko varnost.*

(2’484 znakov s presledki)

Fotografije v kakovosti, primerni za tisk, si lahko presnamete z naslednjega naslova: [www.cipra.org/sl/sporocila-za-medije](http://www.cipra.org/sl/sporocila-za-medije).

Za vprašanja vam je na voljo:

Veronika Hribernik, sodelavka za odnose z javnostmi, +423 237 53 53, [veronika.hribernik@cipra.org](mailto:veronika.hribernik@cipra.org)

**CIPRA – raznolika in pestra organizacija**

Mednarodna komisija za varstvo Alp (CIPRA) je nevladna krovna organizacija z nacionalnimi odbori in regionalnim odborom v vseh sedmih alpskih državah. Zastopa več kot sto društev in organizacij iz sedmih alpskih držav. CIPRA se zavzema za trajnostni razvoj na območju Alp, ohranjanje naravne in kulturne dediščine ter za regionalno raznovrstnost in reševanje skupnih problemov v alpskem prostoru. [www.cipra.org](http://www.cipra.org)